LT Europos Sąjungos oficialusis leidinys C 253/14

Nereikšmingo pakeitimo patvirtinimo paraiškos pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 53 straipsnio 2 dalies antrą pastraipą paskelbimas

(2017/C 253/11)

Europos Komisija patvirtino šį nereikšmingą pakeitimą pagal Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

NEREIKŠMINGO PAKEITIMO PATVIRTINIMO PARAIŠKA

Nereikšmingo pakeitimo patvirtinimo paraiška pagal Europos Parlamento ir Tarybos reglamento (ES) Nr. 1151/2012 (2) 53 straipsnio 2 dalies antrą pastraipą

„POMODORINO DEL PIENNOLO DEL VESUVIO“

ES Nr. IT-PDO-02146 – 24.6.2016

SKVN ( X ) SGN ( ) GTG ( )

1. Pareiškėjų grupė ir teisėtas interesas

„Consorzio di Tutela del Pomodorino del Piennolo del Vesuvio DOP“ Piazza Meridiana no 47 80040 San Sebastiano al Vesuvio (NA) ITALIA Tel. +39 0810606007 El. paštas: piennolodop@pec.it

Asociacija „Le Consorzio di Tutela del Pomodorino del Piennolo del Vesuvio DOP“ turi teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos sprendimo Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiamos produkto specifikacijos dalys

— ☒ Produkto aprašymas — ☐ Kilmės įrodymas — ☒ Gamybos būdas — ☐ Ryšys su geografine vietove — ☒ Ženklinimas — ☒ Kita (atnaujinti teisės aktai, kontrolės institucija)

4. Pakeitimo (-ų) rūšis

— ☐ Produkto su registruota SKVN arba SGN specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą ir dėl kurio nereikia keisti paskelbto bendrojo dokumento. — ☒ Produkto su registruota SKVN arba SGN specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą ir dėl kurio reikia keisti paskelbtą bendrąjį dokumentą. — ☐ Produkto su registruota SKVN arba SGN specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą ir kurio bendrasis dokumentas (arba lygiavertis dokumentas) nepaskelbtas. — ☐ Registruoto GTG specifikacijos pakeitimas, kuris laikytinas nereikšmingu pagal Reglamento (ES) Nr. 1151/2012 53 straipsnio 2 dalies ketvirtą pastraipą.

5. Pakeitimas (-ai)

Produkto aprašymas

Pakeitimas Nr. 1

Toliau nurodytas specifikacijos tekstas (2 straipsnis):

„Saugoma kilmės vietos nuoroda (SKVN) „Pomodorino del Piennolo del Vesuvio“ ženklinami smulkiųjų pomidorų (ital. pomodorini) Lycopersicon esculentum Mill. rūšies ekotipai, paprastai vadinami: „Fiaschella“, „Lampadina“, „Patanara“, „Principe Borghese“ ir „Re Umberto“. Šie vaisiai paprastai auginami Vezuvijaus šlaituose […].“ ir

bendrojo dokumento tekstas (3.2 dalis):

„Saugoma kilmės vietos nuoroda (SKVN) „Pomodorino del Piennolo del Vesuvio“ ženklinami smulkiųjų pomidorų (ital. pomodorini) ekotipai, paprastai vadinami: „Fiaschella“, „Lampadina“, „Patanara“, „Principe Borghese“ ir „Re Umberto“. Šie vaisiai paprastai auginami Vezuvijaus šlaituose […].“

keičiamas taip:

„Saugoma kilmės vietos nuoroda (SKVN) „Pomodorino del Piennolo del Vesuvio“ ženklinami smulkiųjų pomidorų (ital. pomodorini) Lycopersicon esculentum Mill. rūšies ekotipai, kurie anksčiau buvo vadinami „Fiaschella“, „Lampadina“, „Patanara“, „Principe Borghese“ ir „Re Umberto“. Šie vaisiai paprastai auginami Vezuvijaus šlaituose […].“

Pagrindimas

Tekstas performuluotas siekiant jį suderinti su specifikacijos 6 straipsniu „Ryšys su aplinka“ ir patikslinti, kad SKVN taikoma visiems vietos ekotipams, kurie anksčiau buvo vadinami „Fiaschella“, „Lampadina“, „Patanara“, „Principe Borghese“ ir „Re Umberto“ bei auginami šioje vietovėje, ir kad šie ekotipai pasižymi „Pomodorino del Piennolo del Vesuvio“ būdingomis morfologinėmis ir fizinėmis bei cheminėmis savybėmis.

Pakeitimu siekiama atsižvelgti į specifikacijos 6 straipsnyje nurodytą senąją žemdirbių praktiką geriausių vaisių sėklas pasilikti kitų metų sėjai. Dėl tokios praktikos bėgant metams imtos naudoti pirmiau nurodytų pavadinimų ekotipų sėklos.

Specifikacijos 6 straipsnyje teigiama, kad: „Kalbant apie vartojimui skirtas daržoves, žemdirbiai visuomet atrinkdavo jų manymu tinkamiausius vaisius ir išsaugodavo jų sėklas, kurios sudarydavo kitų metų pomidorų dauginimo medžiagą. Taigi XX amžiaus pirmoje pusėje smulkieji pomidorai „Fiaschella“, „Lampadina“, „Principe Borghese“, „Re Umberto“ ir „Patanara“, iš kurių išvesti dabartiniai ekotipai, jau buvo žinomi ir paplitę“.

Šis pakeitimas nėra susijęs su esminių produkto savybių keitimu. Todėl manoma, kad šis pakeitimas atitinka Reglamento (ES) Nr. 1151/2012 53 straipsnio 2 dalies a–e punktų sąlygas ir gali būti laikomas nereikšmingu.

Pakeitimas Nr. 2

Toliau nurodytas specifikacijos (2 straipsnis) ir bendrojo dokumento (3.2 dalis) tekstas:

„Leistini vaisiai turi pasižymėti toliau nurodytomis savybėmis.

Švieži vaisiai per keturias dienas nuo derliaus nuėmimo:

— dydis: ne didesni kaip 25 g;“

keičiamas taip:

„Leistini vaisiai turi pasižymėti toliau nurodytomis savybėmis.

a) Švieži vaisiai per keturias dienas nuo derliaus nuėmimo: — dydis: ne didesni kaip 30 g;“.

Pagrindimas

Dydžio vertė pakeista atsižvelgiant į tyrimų, kuriuos SeSIRCA užsakymu atliko Kampanijos regiono sodininkystės centras ir CRAA (it. Consorzio per la ricerca applicata in agricoltura; Žemės ūkio sektoriaus taikomųjų tyrimų konsorciumas), rezultatus, kurie patvirtino žemdirbių empirinius duomenis, pagal kuriuos pirmųjų nuskintų kekių, vadinamų „motininėmis“, vieno vaisiaus svoris dažnai gali siekti 30 g. Šis pakeitimas atitinka bendrojo dokumento 5.2 dalies pirmos pastraipos tekstą: „[…] šie pomidorai yra nedideli, sveria 20–30 gramų […]“. Atsižvelgiant į tai, kad prie produkto savybių jau nurodyta, jog vaisiaus svoris gali siekti 30 g, manoma, kad šis pakeitimas atitinka Reglamento (ES) Nr. 1151/2012 53 straipsnio 2 dalies a–e punktų sąlygas ir gali būti laikomas nereikšmingu.

Gamybos būdas

Pakeitimas Nr. 3

Toliau nurodytas specifikacijos tekstas (5 straipsnis):

„Sodinimo sistema ir atstumai: Sodinti reikia paliekant 15–30 cm tarpus eilėje ir 80–120 cm tarpus tarp eilių. Sodinukai į lygiagrečias eiles persodinami taip, kad tarpai tarp augalų eilėje ir tarpai tarp eilių būtų vienodi. Augalų tankis neturi būti didesnis kaip 45 000 augalų viename hektare; […]“

keičiamas taip:

„Sodinimo sistema ir atstumai: sodinti reikia paliekant 15–30 cm tarpus eilėje ir 80–120 cm tarpus tarp eilių. Sodinukai į lygiagrečias eiles persodinami taip, kad tarpai tarp augalų eilėje ir tarpai tarp eilių būtų vienodi. Augalų tankis neturi būti didesnis kaip 55 000 augalų viename hektare; […]“.

Pagrindimas

Didžiausią sodinimo tankį prašoma padidinti iki 55 000 augalų viename hektare tam, kad žemdirbiai atstumus tarp augalų galėtų pritaikyti pagal dirvos derlingumą. Remianti gerąja agronomijos patirtimi ir atsižvelgiant į tai, kad didesniame aukštyje vulkaninė dirva yra itin sausa, patariama didinti augalų tankį viename hektare ir tokiu būdu kaip įmanoma geriau panaudoti vandens išteklius, palaikyti našumą bei kokybines vaisių savybes (pvz., jei sodinant paliekami 90–100 cm tarpai tarp eilių ir 20 cm tarpai eilėse, nustatomas maždaug 50 000–55 000 augalų viename hektare tankis). Dėl nurodytų priežasčių manoma, kad šis pakeitimas atitinka Reglamento (ES) Nr. 1151/2012 53 straipsnio 2 dalies a–e punktų sąlygas ir gali būti laikomas nereikšmingu.

Pakeitimas Nr. 4

Toliau nurodytas specifikacijos tekstas (5 straipsnis):

„Auginimo būdas: Pomidorai „Pomodorino del Piennolo del Vesuvio“ auginami tik lauke; vertikaliai paremti augalai gali užaugti iki 80 cm aukščio […]“

keičiamas taip:

„Auginimo būdas: Pomidorai „Pomodorino del Piennolo del Vesuvio“ auginami tik lauke; vertikaliai paremti augalai gali užaugti iki vieno metro aukščio […]“.

Pagrindimas

Šis pakeitimas grindžiamas tuo, kad tam tikrose gamybos vietovėse, pvz., Mont Somma komunose, dirvožemis yra palankesnis ir derlingesnis, todėl smulkiųjų pomidorų augalų vegetatyvinė raida natūraliai yra aktyvesnė. Pakeitimas leidžia specifikaciją suderinti su gamybos vietovės auginimo realybe nekeičiant vaisių kokybės ir atsižvelgiant į Reglamento (ES) Nr. 1151/2012 53 straipsnio 2 dalies a–e punktų sąlygas. Todėl šis pakeitimas gali būti laikomas nereikšmingu.

Pakeitimas Nr. 5

Toliau nurodytas specifikacijos tekstas (5 straipsnis):

„Nustatyta didžiausia gamyba siekia 16 tonų iš vieno konkrečios kultūros hektaro.“

keičiamas taip:

„Nustatyta didžiausia gamyba siekia 25 tonas iš vieno konkrečios kultūros hektaro.“

Pagrindimas

Specifikacijoje numatytas 16 tonų/ha našumas yra gerokai mažesnis nei vidutinis gamintojų pasiekiamas našumas, neatsižvelgiant į tai, kokiame aukštyje auginama. Tokias empirines pastabas visų pirma pateikė asociacijos nariai, vėliau šias pastabas patvirtino moksliniai tyrimai, kuriuos SeSIRCA užsakymu atliko Kampanijos regiono sodininkystės centras ir CRAA (Žemės ūkio sektoriaus taikomųjų tyrimų konsorciumas). Didžiausia 25 t/ha siekianti gamyba atitinka faktinę SKVN „Pomodorino del Piennolo del Vesuvio“ gamybą ir nedaro poveikio vaisių kokybei, todėl manoma, kad šis pakeitimas gali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies a–e punktų nuostatas.

Ženklinimas

Pakeitimas Nr. 6

Toliau nurodytas specifikacijos tekstas (8 straipsnis):

„Vis dėlto galima naudoti nuorodas į įmones, pavardes, bendrovių pavadinimus, privačius prekių ženklus, jei jos nėra giriamojo pobūdžio ir negali suklaidinti pirkėjo; šios nuorodos etiketėje gali būti pateikiamos mažesnėmis raidėmis, kad saugoma kilmės vietos nuoroda būtų akivaizdžiau matoma.“

keičiamas taip:

„Vis dėlto galima naudoti nuorodas į įmones, pavardes, bendrovių pavadinimus, privačius prekių ženklus, jei jos nėra giriamojo pobūdžio ir negali suklaidinti pirkėjo; šios nuorodos etiketėje gali būti pateikiamos mažesnėmis nei saugomos kilmės vietos nuorodos raidėmis ir negali būti tame pačiame regėjimo lauke kaip saugoma kilmės vietos nuoroda, SKVN logotipas ir Europos Sąjungos logotipas.“

Pagrindimas

Šis pakeitimas paaiškina ir patikslina specifikacijos nuostatą, kuria siekiama užtikrinti didesnį registruotos nuorodos ir Europos Sąjungos logotipo matomumą etiketėje. Šis pakeitimas susijęs tik su produkto etikete, todėl manoma, kad jis gali būti laikomas nereikšmingu pagal Reglamento (ES) Nr. 1151/2012 53 straipsnio 2 dalies a–e punktų nuostatas.

Atnaujinti teisės aktai ir tikrinimo institucija

Nuorodos į Reglamentą (EB) Nr. 510/2006 pakeistos nuorodomis į Reglamentą (ES) Nr. 1151/2012.

7 straipsnis papildomas nurodant kontrolės instituciją.

BENDRASIS DOKUMENTAS

„POMODORINO DEL PIENNOLO DEL VESUVIO“

ES Nr. IT-PDO-02146 – 24.6.2016

SKVN ( X ) SGN ( )

1. Pavadinimas

„Pomodorino del Piennolo del Vesuvio“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Saugoma kilmės vietos nuoroda (SKVN) „Pomodorino del Piennolo del Vesuvio“ ženklinami smulkiųjų pomidorų (ital. pomodorini) Lycopersicon esculentum Mill. rūšies ekotipai, kurie anksčiau buvo vadinami „Fiaschella“, „Lampadina“, „Patanara“, „Principe Borghese“ ir „Re Umberto“. Šie vaisiai paprastai auginami Vezuvijaus šlaituose. Jie yra ovalo formos arba kiek panašūs į slyvos formą, smaila viršūnėle, dalis šalia kotelio dažnai kiek banguota ir storesne odele. Hibridus naudoti draudžiama. Leistini vaisiai turi pasižymėti toliau nurodytomis savybėmis. Švieži vaisiai – ne didesni kaip 30 g; forma – viršutinės ir apatinės dalies skersmens santykis 1,2–1,3; paviršiaus spalva ryškiai raudona; minkštimo spalva raudona; tekstūra labai standi; skonis stiprus, intensyvus ir saldžiarūgštis; mažiausia refraktometrinė vertė – 6,5°Brix; kotelis laikosi tvirtai. Didelėmis kekėmis (it. al piennolo) laikomi vaisiai: paviršiaus spalva tamsiai raudona; minkštimo spalva raudona; tekstūra standi; skonis ryškus ir intensyvus; standumas baigiant laikyti kiek sumažėjęs.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Auginimas ir saugojimas turi vykti geografinėje vietovėje. Produktą laikant „pomodorini al piennolo“ būdu būtina laikytis šių taisyklių:

— nuėmus derlių pomidorų kekės, vadinamos „schiocche“, augalinio pluošto siūlu, sujungtu į žiedą, surišamos, kad sudarytų vieną didelę kekę (ital. piennolo), kuri baigiantis saugojimo laikotarpiui sveria 1–5 kg. Tokios „piennoli“ kekės sausoje ir gerai vėdinamoje vietoje kabinamos ant kablių arba tam pritaikytų laikiklių taip, kad nesiektų žemės,

— saugojimo etapu „piennolo“ kekėmis arba pakuotėse saugomos produkcijos chemiškai apdoroti negalima. Siekiant apsaugoti produkciją galima naudoti tik fizinius metodus, jos savybių nekeičiančius, pavyzdžiui, tinklelius nuo vabzdžių ir ultragarso prietaisus,

— tiksli „piennoli“ saugojimo trukmė nenustatyta, ji susijusi su tuo, kaip ilgai produkcija išlaiko tinkamas juslines savybes ir išvaizdą.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

Pomidorų pakavimas pardavimui tinkama forma – švieži arba skirti laikyti – atliekamas jų gamybos įmonėse arba visai greta jų geografinėje vietovėje, siekiant kad:

— produkcijai esant tinkamiausiose sąlygose ji būtų kuo mažiau judinama,

— būtų išvengta nepakuotos produkcijos vežimo ilgais atstumais, nes ji nėra tinkamai apsaugota ir todėl kyla mechaninio poveikio ir pažeidimo pavojus,

— būtų užtikrintas atsekamumas.

3.6. Specialios produkto, kurio pavadinimas nurodytas, ženklinimo taisyklės

„Pomodorino del Piennolo del Vesuvio“ rinkai pateikiami laikantis tokių taisyklių:

— šviežia produkcija: pomidorai parduodami kekėmis arba atskirti nuo kekės, palaidi sudėti į jiems pritaikytas sandarias pakuotes, sveriančias ne daugiau kaip 10 kg,

— „Piennolo“ kekės: didžiausias „piennoli“ kekių svoris – 5 kg, jos parduodamos kiekvieną atskirai pažymėjus identifikaciniu SKVN logotipu arba pritaikytoje sandarioje pakuotėje,

— pomidorai saugomi kekėmis arba atskirti nuo kekės, palaidi sudėti į jiems pritaikytas sandarias pakuotes, sveriančias ne daugiau kaip 10 kg.

Etiketėse nurodoma: užrašai „Pomodorino del Piennolo del Vesuvio“ ir „Denominazione d’Origine Protetta“ (saugoma kilmės vietos nuoroda) pateikiami didesnėmis nei kitų užrašų arba įrašų raidėmis, Europos Sąjungos logotipas, pakavimo arba gamybos įmonės pavadinimas bei adresas, faktinis pakuotėje esančio produkto kiekis. Logotipas sudarytas iš „Pomodorino del Piennolo del Vesuvio“ pavidalo su koteliu, kuris ištįsdamas suformuoja Vezuvijaus profilį. Logotipo sandara ir jo spalvos išsamiai aprašytos specifikacijoje.

4. Glaustas geografinės vietovės apibūdinimas

SKVN „Pomodorino del Piennolo del Vesuvio“ gamybos ir pakavimo vietovei priklauso šios Neapolio provincijos komunos: Boscoreale, Boscotrecase, Cercola, Ercolano, Massa Di Somma, Ottaviano, Pollena Trocchia, Portici, Sant’Anastasia, San Giorgio a Cremano, San Giuseppe Vesuviano, San Sebastiano al Vesuvio, Somma Vesuviana, Terzigno, Torre Annunziata, Torre del Greco, Trecase ir dalis Nola komunos, kurios riba eina Piazzola di Nola – Rione Trieste provincijos keliu (vadinamoji „Konstantinopolio“ atkarpa), Lagno Rosario upeliu, Ottaviano komunos siena ir Somma Vesuviana komunos siena.

5. Ryšys su geografine vietove

Vietovės, kurioje auginami „Pomodorino“, ypatybė – vulkaninės kilmės dirvožemis. Šios vietovės ypatybes lemia piroklastinis dirvožemio pobūdis, kuris būdingas visam Somos–Vezuvijaus kompleksui. Šie dirvožemiai susidarė ant lavos, pelenų ir lapilių sluoksnių, jie itin derlingi ir smėlėti, labai purūs ir gerai nusausinami, su neutraliu arba beveik šarminiu pH ir daug įsisavinamų makro ir mikroelementų. Klimatas iš esmės sausas, nuosaikiai vėjuota, o temperatūros aukštos. Be to, dideli dienos ir nakties temperatūros skirtumai padeda natūraliai kovoti su parazitinėmis ligomis.

„Pomodorino del Piennolo del Vesuvio“ būdinga ne tik tai, kad šie pomidorai yra nedideli, sveria 20–30 gramų, viršutinės ir apatinės dalies skersmens santykis yra nedidelis, t. y. 1,2–1,3, bet ir tai, kad jų odelė stora, kotelis laikosi taip tvirtai, kad kekė išlieka vientisa nuimant derlių ir saugojimo etapu, vaisiai turi daug cukraus, rūgščių ir kitų tirpių kietųjų dalelių, dėl kurių produktą galima išlaikyti ilgą laiką, o jo juslinės savybės per tą laiką nepakinta. Dėl tirpių kietųjų dalelių susidaręs aukštas osmosinis pomidoro skysčių slėgis sudaro sąlygas ilgai išlaikyti būdingą vaisiaus standumą, saugojimo metu prarandant labai nedaug vandens.

Auginimo metodus lėmė būdingas labai netolygus ir išskaidytas sklypų išsidėstymas (jie dažnai išsidėstę nevienodame lygyje). Daugelis su auginimu susijusių darbų atliekama rankomis, remiantis tradicinio ūkininkavimo patirtimi.

„Pomodorino del Piennolo del Vesuvio“ ypatybės itin glaudžiai susijusios su vietove, kurioje šie pomidorai auginami. Dėl vulkaninės šių dirvožemių kilmės ir per Somos-Vezuvijaus komplekso išsiveržimus susidariusių piroklastinių medžiagų ši žemė tapo itin derlinga. Dėl smėlingos struktūros dirvožemis labai purus ir gerai nusausinamas, o pH neutralus arba beveik šarminis, jame daug įsisavinamų makro ir mikroelementų. Augdami pomidorai įsisavina šiuos elementus ir įgyja labai specifinių savybių. Sausas klimatas, kuriam būdingi dideli nakties ir dienos temperatūros skirtumai, padeda natūraliai kovoti su parazitinėmis ligomis. Smulkieji pomidorai, laikomi „Piennolo“ kekėmis, yra vienas seniausių ir labiausiai tradicinių Vezuvijaus regiono produktų. Pirmieji rašytiniai ir techniškai išsamūs įrodymai randami 1885, 1902 ir 1916 m. išleistuose „Regia Scuola Superiore di Agricoltura di Portici“ leidiniuose. Bėgant šimtmečiams šio tipo pomidorų auginimas išpopuliarėjo, kadangi juos auginti nesudėtinga, o dėl standžios odelės jie gerai išsilaiko per žiemą. Senais laikais ši pomidorų rūšis paplito dėl poreikio žiemą turėti šviežių pomidorų, kuriais būtų galima pagardinti namie gaminamus Neapolio regione labai populiarias picas ir primi piatti, kuriems būtinas stiprus skonis ir kvapas. Žmogiškasis veiksnys prisidėjo tobulinant gerai pritaikytus auginimo ir saugojimo būdus, tipiškus gamybos vietovei, kuriems būdinga tai, kad sėklai atrenkami geriausi pomidorai, augalai genimi, kad būtų ribojamas jų augimas, stiebai pririšami, pertekliniai pumpurai pašalinami ir pomidorų derlius imamas skinant visą kekę, kai joje ne mažiau kaip 70 % vaisių yra sunokę, o likę tik pradeda sirpti. Pomidorų saugojimo „piennolo“ kekėmis būdas, sudarantis galimybę juos ilgiau vartoti vientisus ir neperdirbtus per po derliaus nuėmimo einančią žiemą, taip pat susieja šį specifinį produktą su vietove. Taikant tradicinį metodą skinamos ištisos pomidorų kekės ir jų kotai naudojant iš kanapių padarytą virvutę surišami į vieną didelę kekę, kuri pakabinama palubėje specialioje gerai vėdinamoje patalpoje arba verandoje, terasoje. Dėl viso to, taip pat dėl ypatingų Vezuvijaus regiono aplinkos savybių atsirado unikaliomis juslinėmis savybėmis ir ilgu laikymo terminu pasižymintis produktas, auginamas ir sandėliuojamas iki šių dienų.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Valdžios institucijos pradėjo nacionalinę užprotestavimo procedūrą paskelbdamos SKVN „Pomodorino del Piennolo del Vesuvio“ pripažinimo paraišką 2016 m. gegužės 4 d.Italijos Respublikos oficialiajame leidinyje Nr. 103.

Visas produkto specifikacijos tekstas pateikiamas interneto svetainėje: http://www.politicheagricole.it/flex/cm/pages/ServeBLOB.php/L/IT/IDPagina/3335

arba

Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP IGP“ (SKVN, SGN žymimi gaminiai), po to ekrano kairėje – „Prodotti DOP IGP STG“ (SKVN, SGN, GTG nuoroda žymimi gaminiai) ir galiausiai – „Disciplinari di Produzione all'esame dell'UE“ (Europos Sąjungos nagrinėjamos specifikacijos).

(1) OL L 179, 2014 6 19, p. 17.

(2) OL L 343, 2012 12 14, p. 1.